شکی و شوشا شهرلری کیمی قوبا شهری ده ۱۸-۱۹. عصرلرده خانلیق مرکزی کیمی داها قدیم یاشاییش مسکنی‌نین یئرینده فورمالاشمیشدی. آذربایجانین ان یاخشی طبیعی مکانلاریندان بیرینده یئرلشن قوبا شهری، قوبا خانلیغی‌نین ایلک مرکزی اولمامیشدیر. ائرکن فورملاشما دؤورونده کیچیک یاشاییش منطقه‌سی اولان خودات خانلیغین پایتاختی سئچیلمیشدی. ۱۷۴۷-جی ایلده حسینعلی خان قوبالی ایقامتگاهینی خوداتدان قوبایا کؤچورموشدور. قوبا قالا-شهری دنیز سویّه‌سیندن ۶۴۲ مئتر یوکسکلیکده، قودیالچایین یاراتدیغی تئرراسدا، چای ساحیلیندن ۳۳-۳۴ مئتر یوکسکلیکده یئرلشن قوبا شهری‌نین اطرافی قاراچایا کیمی سیخ مئیوه باغلاری ایله اؤرتولموشدو. غرب طرفده شاهداغا آچیلان منظره فونوندا باغلاری مئشه‌لر عوض ائدیردی. ش. فتح‌اله‌یئو قوبا قالاسی‌نین ۱۸۱۱-جی ایله عایید حربی پلانینا ایستیناداً قئید ائدیر کی، قالا-شهر قودیالچایین یوخاری تئرراسی بویونجا غرب-شرق ایستیقامتینده اوزانماقلا «مؤحکم اولمایان چیگ کرپیجدن هؤرولموش، هوندورلوگو ۳-۴ ساژئن، ائنی بیر ساژئن اولان و ۴۰۰ ساژئن اوزونلوق و ۱۳۰ ساژئن ائنینه اوزانان قالا دیوارلاری ایله احاطه اولونموشدو. قالا دیوارلاری اوچ قاپی‌یا مالیک ایدی.»